GameJam: Framleiða telduspøl í vikuskiftinum Komandi vikuskiftið savnast spælsmiðir á Føroya Tele at framleiða telduspøl. Tað er Íverksetarahúsið, sum í samstarvi við Føroya Tele, skipar fyri FT GameJam í høvuðsbygninginum í Hoyvík. Endamálið við tiltakinum er at geva fólki møguleikan at gera sítt egna telduspæl innanfyri eitt avmarkað tíðarskeið, siga fyriskipararnir. Heimsmarknaðurin fyri telduspøl er risastórur, og tí verður áhaldandi arbeitt við at skunda undir at koma inn á hendan marknaðin. Seinastu árini eru nøkur føroyskt telduspøl gjørd, men enn hevur onki føroyskt spæl sligið ígjøgnum. Tí hava Íverksetarahúsið og Føroya Tele tikið stig til at skapa neyðugu umstøðurnar til at gera kappingarfør telduspøl í Føroyum. FT GameJam er viðkomandi fyri øll, sum hava áhuga fyri at gera telduspøl. Í stuttum gongur tað út upp á at framleiða eitt telduspæl frá grundini innanfyri 48 tímar, og síðan at vísa tað fram. Tiltakið er ókeypis, og øll kunnu melda seg til.